PMIndiaData/PMIndiaSum huggingface dataset:
नेताजींबाबतच्या फाईल्स खुल्या करण्यामध्ये महत्त्वाचा टप्पा

नेताजींबाबतच्या फाईल्स 23 जानेवारी 2016 पासून खुल्या करण्यातल्या प्रक्रियेत आज महत्त्वाचा टप्पा गाठण्यात आला. पंतप्रधानांचे मुख्य सचिव नृपेंद्र मिश्रा यांनी नेताजींसंदर्भातल्या फाईल्सचा पहिला संच आज अधिकृतरित्या नॅशनल अर्काइव्हज ऑफ इंडियाच्या महासंचालकांकडे सोपवल्या. पंतप्रधान नरेंद्र मोदी यांनी 14 ऑक्टोबर 2015 रोजी 7 रेसकोर्स या आपल्या निवासस्थानी नेताजी सुभाषचंद्र बोस यांच्या कुटुंबाचे अत्यानंदाने स्वागत, आदरातिथ्य केले. नेताजींच्या कुटुंबाचे पंतप्रधान निवासस्थानी अशा प्रकारे आदरातिथ्य करणारे पहिलेच पंतप्रधान ठरण्याचा मान त्यांना मिळाला. नेताजींच्या कुटुंबाच्या भावनांचा आणि इच्छेचा आपण आणि आपले सरकार आदर करत असल्याचे त्यांनी सांगितले. स्वत:चा इतिहास विसरणाऱ्यांकडून इतिहास निर्माण होत नाही यावर भर देत पंतप्रधान म्हणाले की इतिहास दडवण्यावर आपले सरकार विश्वास ठेवत नाही. भारतीय जनतेसाठी नेताजींची माहिती खुली करायला आपले सरकार प्रतिबध्द असल्याचे त्यांनी सांगितले. यासंदर्भात सर्वतोपरी पावले उचलली जातील असे आश्वासन त्यांनी नेताजींच्या कुटुंबाला दिले. यासाठी इतर देशांशीही संपर्क साधला जाईल. नेताजींच्या फाईल्स नेताजींच्या येत्या जयंतीपासून 23 जानेवारी 2016 पासून खुल्या करायला सुरुवात होईल, असे आश्वासन पंतप्रधानांनी दिले. याचाच एक भाग म्हणून पंतप्रधान कार्यालयातल्या 33 फाईल्सचा पहिला संच पुढील प्रक्रिया, जतन आणि डिजिटाइजेशन यासाठी आज नॅशनल अर्काइव्हज ऑफ इंडियाकडे सोपवण्यात आला. पंतप्रधान कार्यालयातल्या याबाबतच्या सर्व 58 फाईल्स देशासाठी खुल्या करण्यात येणार आहेत. आपापल्या अखत्यारीतील फाईल्स खुल्या करण्यासाठी गृह मंत्रालय आणि परराष्ट्र व्यवहार मंत्रालय स्वतंत्रपणे काम करत आहेत. नेताजींशी संबंधित फाईल्स खुल्या करण्यासंबंधीची भारतीय जनतेची प्रदीर्घ काळापासूनची मागणी पूर्ण करण्याच्या दृष्टीने आजचे पाऊल महत्त्वपूर्ण आहे.
भौगोलिक उपग्रह प्रक्षेपण वाहन मार्क-3 कार्यक्रम सुरु ठेवायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दहा (10) जीएसएलव्ही (एमके-3) फ्लाइटचा समावेश असलेल्या भौगोलिक उपग्रह प्रक्षेपण वाहक मार्क-3 (जीएसएलव्ही एमके-3) कार्यक्रम (फेज -1) सुरु ठेवण्यासाठी 4338.20 कोटी रुपयांचा निधी मंजूर केला आहे, यात दहा जीएसएलव्ही एमके-3 व्हेइकल्सचा खर्च, आवश्यक सुविधा वाढवणे, कार्यक्रम व्यवस्थापन आणि प्रक्षेपण मोहीम यांचा समावेश आहे. जीएसएलव्ही एमके -3 कार्यक्रम सुरु ठेवणे – पहिल्या टप्प्यात देशाच्या उपग्रह दळणवळण गरजा पूर्ण करण्यासाठी ४ टन वजनाचे उपग्रह प्रक्षेपित करता येतील. जीएसएलव्ही एमके -3 कार्यान्वित झाल्यामुळे देश ४ टन वजनाचे उपग्रह प्रक्षेपित करण्यात स्वयंपूर्ण होईल.
डॉक्टर कलाम यांच्या सोबत गेली अनेक वर्ष खूप जवळून वावरता आल्याबद्दल मी स्वतःला भाग्यवान समजतो: पंतप्रधान

नवी दिल्‍ली, 15 ऑक्‍टोबर 2022 माजी राष्ट्रपती दिवंगत डॉक्टर ए पी जे अब्दुल कलाम यांच्या जयंतीनिमित्त पंतप्रधान नरेंद्र मोदी यांनी आज कलाम यांच्या सोबतच्या त्यांच्या आठवणींना उजाळा दिला. मोदी स्टोरी या ट्विटर हँडल वरून डॉक्टर कलाम यांचे चुलत नातू यांनी डॉ.कलाम यांचे पंतप्रधान नरेंद्र मोदी यांच्यासोबत असलेले जिव्हाळ्याचे संबंध आणि कलाम यांनी मागे सोडलेल्या वारशाचा गौरव करण्यासाठी पंतप्रधान मोदी यांनी केलेले प्रयत्न, याविषयीच्या आठवणी जागवल्या होत्या. या ट्वीटला उत्तर देताना पंतप्रधान म्हणतात: डॉक्टर कलाम यांच्या सोबत गेली अनेक वर्ष खूप जवळून वावरता आल्याबद्दल मी स्वतःला भाग्यवान समजतो. त्यांची बुद्धिमत्ता, विनयशीलता आणि देशाच्या विकासाचा त्यांना असलेला ध्यास हे सर्व मी खूप जवळून अनुभवलं आहे.
समाजसेवी संघटनांशी पंतप्रधानांनी साधला संवाद

पंतप्रधान नरेंद्र मोदी यांनी समाज कल्याणासाठी कार्य करणाऱ्या संस्थांच्या प्रतिनिधींशी आज व्हिडीओ कॉन्फरन्सिग द्वारे संवाद साधला. कोविड -19 चा मुकाबला करताना संपूर्ण राष्ट्र धैर्य आणि संयमाचे दर्शन घडवत आहे. गरीब आणि शोषितांची सेवा हा राष्ट्र सेवेचा सर्वोत्तम मार्ग असल्याचे महात्मा गांधी यांनी म्हटले होते याचे स्मरण करत मानवतेची सेवा करणाऱ्या या संघटनांच्या निष्ठा आणि बांधिलकीची पंतप्रधानांनी प्रशंसा केली. मानवी दृष्टीकोन, अनेक लोकांपर्यंत पोहोचण्याची व्यापक क्षमता आणि सेवाभावी वृत्ती ही या संघटनांची तीन आगळी वैशिष्ट्ये असल्याचे ते म्हणाले. देश एका अभूतपूर्व पेचप्रसंगातून जात असून या संस्थांची सेवा आणि संसाधने यांची देशाला नितांत आवश्यकता आहे.गरिबांना आवश्यक त्या वस्तूंची व्यवस्था करण्यासाठी आणि रुग्णांची सेवा करण्यासाठी स्वयंसेवक तसेच गरजू आणि रुग्णांना वैद्यकीय सुविधा पुरवण्या साठीही या संस्था मोठी भूमिका बजावू शकतात अशी सूचना त्यांनी केली. या संकटावर मात करण्यासाठी देशाला अल्प कालीन त्याच बरोबर दीर्घ कालीन दृष्टीकोनाची गरज त्यांनी अधोरेखित केली. अंधविश्वास ,दिशाभूल करणारी माहिती रोखण्यासाठी या संस्थानी मोठी भूमिका बजावावी असे ते म्हणाले. भाबडा विश्वास ठेवत त्याच्या नावाखाली लोक एकत्र येत असून सोशल डीस्टन्सिंगचे नियम मोडत आहेत असे सांगून कोरोनाच्या विषाणूचा प्रादुर्भाव रोखण्यासाठी सोशल डीस्टन्सिंग राखण्याचे महत्व पोहोचवणे आवश्यक असल्याचे ते म्हणाले. खडतर परिस्थितीत निपुणतेने मार्गदर्शन करत असल्याबद्दल या समाज सेवी संघटनांच्या प्रतिनिधीनीं पंतप्रधानांच्या नेतृत्वाची प्रशंसा केली. सरकारने उचललेल्या तत्पर पावलांची प्रशंसा करून विषाणूचा प्रादुर्भाव रोखण्यासाठी त्या प्रभावी ठरत आहेत, असे त्यांनी सांगितले.पीएम- केअर्स निधीसाठी सहाय्य करण्याकरिता वचनबद्धता दर्शवत या संकटाच्या काळात देशाची सेवा करण्यासाठी त्यांचे कार्यकर्ते समर्पित राहतील, असे या प्रतिनिधीनी सांगितले. डिजिटल माध्यमातून जागृती अभियान,गरजूंना वैद्यकीय मदत, आवश्यक वस्तू,अन्न, सॅनीटायझर, औषधे पुरवण्याबाबत या संस्थांच्या सध्या सुरु असलेल्या कार्याबाबतही त्यांनी माहिती दिली. कोविड-19 पासून बचाव करण्यासाठी जागृती,गरीब आणि गरजूंना जीवनावश्यक वस्तू, वैद्यकीय सुविधा पुरवण्यासाठी व्यवस्था महत्वाच्या असल्याचा पुनरुच्चार पंतप्रधानांनी केला. अपप्रचार आणि गैरसमज दूर करण्यासाठी वैद्यकीय आणि वैज्ञानिक सल्ल्याच्या महत्वावर त्यांनी भर दिला.या महामारीवर विजय मिळवण्यासाठी एकजुटीने काम करण्याचे महत्व त्यांनी अधोरेखित केले. पंतप्रधानांचे सल्लागारआणि नीती आयोगाचे मुख्य कार्यकारी अधिकारी या संवादात सहभागी झाले होते.
सेबी आणि कुवेतच्या सीएमए यांच्यातील सामंजस्य कराराला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये सेबी म्हणजेच भारतीय प्रतिभूती आणि विनिमय मंडळ आणि कुवेतच्या सीएमए म्हणजेच भांडवली बाजार प्राधिकरण यांच्यामध्ये झालेल्या कराराला मान्यता देण्यात आली. या करारानुसार उभय संस्था एकमेकांना तांत्रिक सहकार्य करणार आहेत. या करारानुसार भांडवली बाजारामध्ये कार्यरत असलेल्या या दोन्ही नियामक संस्था विशिष्ट चौकट निश्चित करून आर्थिक माहितीची आणि तंत्रज्ञानाची देवाण घेवाण करता येणार आहे. आणि रोखे बाजारपेठेचा प्रभावी विकास करण्याच्या दिशेने कार्य करता येणार आहे. या करारामुळे उभय देशांच्या या संस्थांना परदेशातही सहकार्य करणे शक्य होणार आहे.
पंतप्रधानांच्या हस्ते वडोदरा येथे विकास प्रकल्पांचा शुभारंभ

पंतप्रधान नरेंद्र मोदी यांनी आज वडोदरा येथे एका जनसभेत वडोदरा सिटी कमांड नियंत्रण केंद्र, वाघोडीया प्रादेशिक पाणीपुरवठा योजना आणि बँक ऑफ बडोद्याची नवी मुख्यालय इमारत राष्ट्राला समर्पित केली. प्रधानमंत्री आवास योजनेअंतर्गत (शहरी आणि ग्रामीण) लाभार्थ्यांना पंतप्रधानानी घरांच्या चाव्या सुपूर्द केल्या. एकात्मिक वाहतूक केंद्र, प्रादेशिक पाणीपुरवठा योजना, गृहनिर्माण प्रकल्प आणि उड्डाणपुलासह अनेक पायाभूत आणि विकास प्रकल्पांचे भूमिपूजन त्यांनी केले. तसेच वडोदरा येथे मुंद्रा-दिल्ली पेट्रोलियम उत्पादन पाईपलाइनच्या क्षमता विस्ताराचे आणि एचपीसीएलच्या ग्रीनफिल्ड मार्केटिंग टर्मिनल प्रकल्पाचे भूमिपूजनही त्यांनी केले. यावेळी जनसमुदायाला संबोधित करताना पंतप्रधान म्हणाले कि आज वडोदरा येथे शुभारंभ करण्यात आलेल्या विकास कामांचे प्रमाण अभूतपूर्व आहे. विकास आणि नागरिकांच्या कल्याणासाठी संसाधनांचा वापर करण्याला सरकारचे प्राधान्य असल्याचे पंतप्रधान म्हणाले. आपण लहान असल्यापासून घोघा ते दहेज दरम्यान फेरी सेवेबाबत ऐकत आलो आहोत असे पंतप्रधान म्हणाले. आता सर्वांगीण विकासावर सरकारचा भर असून फेरी सेवा आज कार्यान्वित करण्यात आल्याचे ते म्हणाले. पंतप्रधान म्हणाले कि आधीच्या वर्षांप्रमाणे यावर्षी देखील 31 ऑक्टोबर रोजी सरदार पटेलांच्या जयंतीदिनी “एकता दौड” आयोजित केली जाईल. यामध्ये उत्साहाने भाग घेण्याचे आवाहन त्यांनी जनतेला केले.
कृष्णा नदीत नौका ओलांडून झालेल्या मृत्यूमुळे पंतप्रधानांना शोक

कृष्णा नदीतील नौका उलटून झालेल्या मृत्यूमुळे पंतप्रधान नरेंद्र मोदींनी यांनी तीव्र शोक व्यक्त केला आहे. “कृष्णा नदीत नौका उलटून झालेल्या मृत्यूमुळे मला तीव्र दुःख झाले असून, मी मृत्यू मुखी पडलेल्या लोकांच्या कुटुंबियांच्या दुःखात सहभागी आहे. आंध्र प्रदेश सरकार आणि एनडीआरएफ मुख्यालय यांच्यातर्फे बचाव कार्य मोठ्या प्रमाणावर चालू आहे” असे पंतप्रधानानी सांगितले .
पशुपतीनाथ धर्मशाळेचे पंतप्रधानांच्या हस्ते उद्‌घाटन

पंतप्रधान नरेंद्र मोदी आणि नेपाळचे पंतप्रधान के.पी.ओली यांनी संयुक्तरित्या पशुपतीनाथ धर्मशाळेचे काठमांडू येथे उद्‌घाटन केले. यावेळी बोलतांना पंतप्रधान म्हणाले की, ते जेव्हा जेव्हा काठमांडूला येतात, तेव्हा त्यांना येथील लोकांच्या प्रेम आणि स्नेहाची अनुभूती घेतली असून भारताप्रतीचे नेपाळचे हे प्रेम सदैव त्यांना दिसून येते. यावेळी त्यांनी पशुपतीनाथला या अगोदर दिलेल्या भेटींना उजाळा दिला. पंतप्रधान पुढे म्हणाले की, भारत आणि नेपाळमधील अध्यात्मिक संबंधांना काळ आणि अंतराचे बंधन नाही. ते म्हणाले की, त्यांना हे उद्‌घाटन करतांना मनस्वी आनंद झाला. मोदी पुढे म्हणाले की, पशुपतीनाथ, मुक्तीनाथ आणि जानकीधाम ही मंदिरे नेपाळच्या विविधतेतील एकतेचे द्योतक आहे. ज्यामुळे भारताबरोबरचे संबंध दृढ व्हायला मदत होते. हिंदूत्व आणि बौद्ध धर्माच्या काठमांडूमधून प्रतीक होणाऱ्या समृद्ध परंपरेचा त्यांनी उल्लेख केला. नेपाळ आणि भारतामध्ये बौद्ध धर्म हा दुव्याचे काम करत आहे, असेही ते म्हणाले. दोन्ही देशांच्या समृद्ध परंपरेच्या अभिमानाचाही त्यांनी उल्लेख केला. दुर्बल आणि मागास घटकांच्या विकासाप्रती सजग राहण्याच्या गरजेचे महत्त्व त्यांनी विशद केले. भारत आर्थिक विकासाची शिखरे पार करत असतांना त्याने अवलंबलेले ‘सबका साथ सबका विकास’ हे धोरण नेपाळलाही लागू होते, असे ते म्हणाले. नेपाळमधील राष्ट्रीय स्थैर्याप्रती त्यांनी समाधान व्यक्त केले. आणि नेपाळवासियांना सदैव मदत आणि पाठिंब्याची हमी दिली.
पंतप्रधानांनी भगवान विश्वकर्मा जयंतीनिमित्त जनतेला दिल्या शुभेच्छा

पंतप्रधान नरेंद्र मोदी यांनी भगवान विश्वकर्मा जयंतीनिमित्त जनतेला शुभेच्छा दिल्या आहेत. भगवान विश्वकर्मा जयंतीच्या पवित्र दिनानिमित्त आपणा सर्वांना हार्दिक शुभेच्छा! सर्व देशवासियांना, देवांच्या या शिल्पकाराचे कृपाछत्र लाभो आणि आपला देश प्रगती आणि समृद्धीची नित्य नवीन ऊंच शिखरे गाठत राहो !, असे पंतप्रधानांनी ट्विट मध्ये म्हटले आहे. "https://t.co/fq5KnPeKdV"
एस. सेल्वागणपती यांची राज्यसभेवर निवड झाल्याबद्दल पंतप्रधानांनी व्यक्त केला आनंद

नवी दिल्ली, 28 सप्टेंबर 2021 पंतप्रधान नरेंद्र मोदी यांनी, एस. सेल्वागणपती यांची पुदुच्चेरीमधून राज्यसभेवर निवड झाल्याबद्दल आनंद व्यक्त केला आहे. ट्वीट संदेशात पंतप्रधानांनी म्हटले आहे; "आपल्या पक्षाला पुदुच्चेरीमधून एस. सेल्वागणपतीजी यांच्या रुपाने राज्यसभेचे पहिले खासदार मिळाले आहेत ही प्रत्येक भाजप कार्यकर्त्यासाठी अत्यंत अभिमानाची बाब आहे. पुदुच्चेरीच्या लोकांनी आमच्यावर ठेवलेला विश्वास आदरास पात्र आहे. आम्ही पुदुच्चेरीच्या प्रगतीसाठी काम करत राहू."
टोकियो -2020 मध्ये सहभागी होणाऱ्या भारतीय खेळाडूंच्या पथकाच्या सुविधांच्या तयारीचा पंतप्रधानांनी घेतला आढावा

नवी दिल्ली, 9 जुलै 2021 टोकियो -2020 मध्ये सहभागी होणाऱ्या भारतीय खेळाडूंच्या पथकाच्या सुविधांच्या तयारीचा पंतप्रधानांनी आढावा घेतला. पंतप्रधान 13 जुलै रोजी ऑलिम्पिकमध्ये भाग घेणाऱ्या खेळाडूंना शुभेच्छा देण्यासाठी संवाद साधणार आहेत. ट्वीट संदेशांमध्ये पंतप्रधान म्हणाले, “टोकियो 2020 मध्ये सहभागी होणाऱ्या भारतीय खेळाडूंच्या पथकाच्या सुविधांच्या तयारीचा आढावा घेण्यात आला. लॉजिस्टिकल तपशील, त्यांची लसीकरण स्थिती, खेळाडूंना आवश्यक विविध शाखीय समर्थन यावर चर्चा केली. 130 कोटी भारतीयांच्या वतीने मी 13 जुलै रोजी ऑलिम्पिकमध्ये भाग घेणाऱ्या खेळाडूंना शुभेच्छा देण्यासाठी संवाद साधणार आहे. चला आपण सर्वानी #Cheer4India. भारतीय खेळाडूंचा हुरूप वाढवूया.
पंतप्रधान नरेंद्र मोदी यांच्या हस्ते स्टार्ट-अप इंडिया अभियानाचे उद्घाटन, स्टार्ट अप ला प्रोत्साहन देण्यासाठीची कृतीयोजना जाहीर

पंतप्रधान नरेन्द्र मोदी यांनी नवी दिल्ली इथे शनिवारी स्टार्ट अप इंडिया अभियानाचे औपचारिक उद्घाटन केले. या उद्घाटनाच्या आधी दिवसभर उद्यमशीलाता या विषयाशी निगडीत विविध पैलूंवर चर्चा करण्यासाठी एकदिवसीय कार्यशाळेचे आयोजन करण्यात आले होते. या प्रसंगी पंतप्रधान मोदी यांनी व्हर्चुअल प्रदर्शनाला भेट दिली आणि स्टार्ट अप उद्योजकांशी चर्चा केली. यावेळी पंतप्रधानांच्या भाषणापूर्वी दहा स्टार्ट अप उद्योजकांनी या अभियानांविषयी आपले विचार मांडले. यावेळी बोलताना पंतप्रधान म्हणाले की जेव्हा त्यांनी १५ ऑगस्टला लाल किल्यावरुन या अभियानाची घोषणा केली होती , तेव्हा कोणी त्याकडे विशेष लक्ष दिले नव्हते. मात्र आज खूप लोक या योजनेला समर्थन देत आहेत. जे लोक एक खास विचार घेऊन समाजात काम करतात किंवा कोणासमोर असलेल्या समस्या सोडवण्याचे प्रयत्न करतात , असेच लोक एक यशस्वी स्टार्ट अप योजना चालवू शकतात. पैसे कमावणे हा त्यांचा प्राथमिक उद्देश नसतो ,मात्र नेहमी त्यांची काही उप उत्पादने असतात , ज्याद्वारे अनेकांना रोजगार मिळतो. पंतप्रधान म्हणाले की स्टार्ट अप उद्योजक आणि संशोधक नेहमी इतरांविषयी सहानुभूती बाळगत आपल्यासोबत अनेकांना प्रगतीपथावर घेऊन जातात. भारतीय युवकांनी नोकरी शोधत बसण्यापेक्षा छोटे मोठे उद्योग सुरु करून इतरांना नोकऱ्या देण्याचे ध्येय ठेवावे अशी त्यांची इच्छा आहे, असे पंतप्रधान म्हणाले. जर एका स्टार्ट अप मधून पाच जणांना रोजगार मिळाला तरी ती राष्ट्राची मोठी सेवा ठरेल. आज नैसर्गिक संकटांमुळे होणारे शेतीचे नुकसान आणि सायबर सुरक्षा या देशापुढच्या मोठ्या समस्या असून देशातील युवा संशोधकांनी या समस्यांवर तोडगा काढण्यासाठी संशोधन करावे , असे आवाहन पंतप्रधानानी केले. स्टार्ट अप योजनेच्या प्रमुख वैशिष्ट्यांची पंतप्रधानांनी यावेळी माहिती दिली. या अभियानाअंतर्गत वित्तव्यवस्था करण्यासाठी १०००० कोटी रुपयांचा एक विशेष निधी बनवला जाईल. स्टार्ट-अपच्या पहिल्या तीन वर्षात झालेल्या नफ्यावर प्राप्तीकर भरावा लागणार नाही.स्टार्ट अप साठी थेट पैसे काढण्याच्या धोरणावर सरकार काम करत असल्याचेही पंतप्रधान म्हणाले. स्टार्ट-अप अभियानाअंतर्गत पेटंट मिळण्याविषयीच्या अर्जाचे काम गतिमानतेने पूर्ण करण्याच्या दिशेने सरकारचे काम सुरु असल्याचे पंतप्रधानांनी सांगितले. स्टार्ट-अप उद्योगांसाठीच्या पेटंट शुल्कात ८० टक्क्यांपर्यंत सवलत देण्याची घोषणाही पंतप्रधानानी यावेळी केली. तसेच, या संबधी श्रम आणि पर्यावरण विभागाच्या नऊ परवानग्यांसाठी स्वप्रमाणीत कागदपत्रे सादर करण्याविषयीची व्यवस्था लवकरच सुरु केली जाईल, असेही पंतप्रधान म्हणाले. नवनवीन संशोधनाला प्रोत्साहन देण्यासाठी लवकरच अटल इनोवेशन योजना सुरु केली जाईल अशी घोषणाही यावेळी पंतप्रधानांनी केली.
अमेरिकेच्या राष्ट्राध्‍यक्षांबरोबर झालेल्या व्दिपक्षीय बैठकीत पंतप्रधान नरेंद्र मोदी यांनी केलेले प्रारंभीचे निवेदन

नवी दिल्ली, 24 मे 2022 श्रीयुत राष्ट्राध्‍यक्ष, तुम्हाला भेटून नेहमीच खूप आनंद होतो. आज आपण दोघे आणखी एका सकारात्मक आणि उपयुक्त क्वाड शिखर परिषदेमध्‍येही सहभागी झालो. भारत आणि अमेरिका यांची धोरणात्मक भागीदारी ही एक खऱ्या अर्थाने विश्‍वासार्ह भागीदारी आहे. आपली सामायिक मूल्ये आणि सुरक्षेसहित अनेक क्षेत्रांमध्‍ये आपल्या समान हितसंबंधांमुळे विश्‍वासाचे हे बंध अधिक मजबूत झाले आहेत. आपल्या देशांमधील लोकांमधील ऋणानुबंध आणि घनिष्‍ठ आर्थिक संबंधही आपल्या भागीदारीला अव्दितीय करतात. आपल्यामध्‍ये व्यापार आणि गुंतवणूक यामध्‍येही सातत्याने विस्तार होत आहे. वास्तविक, आपल्यामध्‍ये असलेल्या क्षमतांपेक्षा आत्ता तरी हा विस्तार खूपच कमी आहे. मला विश्‍वास आहे की, आपल्यामध्‍ये ‘भारत-अमेरिका गुंतवणूक प्रोत्साहन करारा’ मुळे आपल्याला गुंतवणुकीच्या दिशेने ठोस प्रगती पहायला मिळेल. आपण तंत्रज्ञानाच्या क्षेत्रामध्‍ये आपले व्दिपक्षीय सहकार्य वाढवत आहोत आणि वैश्विक मुद्यांवरही आपसामधली समन्वय दृढ करीत आहोत. आपल्या दोन्ही देशांनी हिंद-प्रशांत क्षेत्राविषयीही समान दृष्टिकोन ठेवला आहे आणि केवळ व्दिपक्षीय स्तरावर नाही तर इतर समविचारी असलेल्या देशांच्या बरोबर आपण सामायिक मूल्ये आणि समान हितसंबंध सुरक्षित ठेवण्‍यासाठी काम करीत आहोत. क्वाड आणि काल जाहीर आयपीईएफ याचे सक्रिय उदाहरण आहे. आज आपल्या चर्चेमुळे या सकारात्मक कामाला अधिक गती मिळेल. मला विश्‍वास आहे की, भारत आणि अमेरिका यांच्यातील मैत्री, वैश्विक शांती आणि स्थिरता, वसुंधरेच्या शाश्‍वततेसाठी आणि मानवजातीच्या कल्याणासाठी कायमची एक चांगली शक्ती असेल.
पंतप्रधानांनी इन्फ्रा गतीची 8 वर्षे या विषयावरील तपशील सामायिक केला

पंतप्रधान नरेंद्र मोदी यांनी सरकारच्या 8 वर्षांच्या काळातील पायाभूत विकासाचा तपशील #8YearsOfInfraGati या हॅशटॅगखाली सामायिक केला आहे. पंतप्रधानांनी ट्विटमध्ये म्हटले आहे की अधिक चांगला विमानांनी संपर्क, अधिक शहरांमध्ये मेट्रो परिवहनची सुविधा, पायाभूतसाठी विक्रमी चालना, रेल्वेचे आधुनिकीकरण भारत आमच्या लोकांसाठी अत्याधुनिक पायाभूत सुविधा कशा उभारत आहे, त्याची ही झलक आहे. #8YearsOfInfraGati 8 वर्षांच्या काळात ज्या प्रकारे पायाभूत सुविधा क्षेत्रात जोरदार विकास करण्यात आला आहे, तो नवीन भारताच्या जोम आणि ताकदीचे प्रदर्शन करत आहे. रस्ते, विमानतळ, पायाभूत सुविधा तसेच बंदरे यांच्या निर्मितीबरोबरच, आज पीएम गतिशक्तीच्या माध्यमातून या क्षेत्राला नवीन गती मिळत आहे. #8YearsOfInfraGati
राणी लक्ष्मीबाई यांच्या  जयंती निमित्त पंतप्रधानांनी वाहिली  श्रद्धांजली

राणी लक्ष्मीबाई यांच्या जयंती निमित्त पंतप्रधान नरेंद्र मोदी यांनी आज श्रद्धांजली वाहिली. आपल्या संदेशात पंतप्रधान म्हणाले की, “प्रत्येक भारतीयांसाठी राणी लक्ष्मीबाई हे एक प्रेरणास्थान आहे. प्रतिकूल परिस्थितीत व उपनिवेशवादांच्या निषेधार्थ त्यांचा दृढपणा कधीही विसरला जाणार नाही. त्यांच्यासारख्या महान योद्धा भारताला मिळाल्याने भारताने स्वातंत्र्य जिंकले आहे. त्यांच्या जयंती निमित्त त्यांचे स्मरण करणे आवश्यक”.
धरण संरक्षण विधेयक , २०१८ संसदेत सादर करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने धरण संरक्षण विधेयक ,२०१८ संसदेत सादर करण्याच्या प्रस्तावाला मंजुरी दिली आहे. लाभ: हे विधेयक राज्ये आणि केंद्रशासित प्रदेशांना एकसमान धरण संरक्षण प्रक्रिया स्वीकारायला मदत करेल ज्यामुळे धरणांची सुरक्षा सुनिश्चित होईल आणि अशा धरणांपासून मिळणारे लाभ जपले जातील. तसेच मानवी जीवन, पशुधन आणि मालमत्तेचे संरक्षण करण्यात मदत मिळेल. देशातील आणि परदेशातील तज्ज्ञ मंडळींशी विस्तृत चर्चा करून विधेयकाच्या मसुद्याला अंतिम स्वरूप देण्यात आले आहे. तपशील : –देशातील सर्व धरणांचे कामकाज सुरक्षितपणे चालावे यासाठी योग्य देखभाल, निरीक्षण, परिचालन आणि दुरुस्तीची तरतूद या विधेयकात आहे. –विधेयकात धरणांच्या सुरक्षिततेसाठी राष्ट्रीय समिती स्थापन करण्याची तरतूद आहे. ही समिती धरणांच्या सुरक्षेबाबतचे धोरण आखेल आणि आवश्यक नियमनाची शिफारस करेल. –एक नियामक संस्था म्हणून राष्ट्रीय धरण सुरक्षा प्राधिकरण स्थापन करण्याची तरतूद या विधेयकात आहे. देशातील धरणांच्या सुरक्षेबाबत धोरण, मार्गदर्शक तत्वे आणि मानकांच्या अंमलबजावणीचे कार्य हे प्राधिकरण करेल. –या विधेयकात राज्य सरकारने धरण सुरक्षेबाबत राज्य समिती स्थापन करण्याची तरतूद देखील आहे. राष्ट्रीय धरण सुरक्षा प्राधिकरण –हे प्राधिकरण धरणांच्या सुरक्षेशी संबंधित माहिती आणि पद्धतींच्या प्रमाणीकरणासाठी राज्‍य धरण सुरक्षा संघटना आणि धरणांच्या मालकांबरोबर संपर्क साधेल. –राज्ये आणि राज्य धरण सुरक्षा संघटनाना हे प्राधिकरण तांत्रिक आणि व्यवस्थापकीय सहकार्य पुरवेल. –देशातील सर्व धरणांची राष्ट्रीय स्तरावरील माहिती आणि प्रमुख धरणांच्या अपयशाची नोंद हे प्राधिकरण ठेवेल. –कोणत्याही प्रमुख धरणाच्या अपयशाचची कारणमीमांसा हे प्राधिकरण करेल. –हे प्राधिकरण धरणांच्या नियमित पाहणी आणि सखोल तपासासाठी मानक मार्गदर्शक तत्वे आणि नियम प्रकाशित करेल आणि वेळोवेळी त्यात सुधारण करेल. –ज्या संघटनांना तपास तसेच नवीन धरणांची रचना आणि बांधकामाचे काम सोपवण्यात आले आहे अशा संघटनांना हे प्राधिकरण मान्यता प्रदान करेल. – हे प्राधिकरण दोन राज्यांच्या राज्य धरण सुरक्षा संघटनांमधील किंवा एखाद्या राज्य धरण सुरक्षा संघटना आणि त्या राज्यातील धरणाच्या मालकामधील वादावर तोडगा काढेल –एखाद्या राज्यातील धरण दुसऱ्या राज्यातील भागात येत असेल तर राष्ट्रीय प्राधिकरण राज्य धरण सुरक्षा संघटनेची भूमिकाही पार पाडेल आणि अशा प्रकारे आंतर-राज्य वादाची संभाव्य कारणे दूर करेल. धरणांच्या सुरक्षेसाठी राज्य समिती ही समिती देशातील सर्व धरणांचे कामकाज सुरक्षितपणे चालावे यासाठी योग्य देखभाल, निरीक्षण, परिचालन आणि दुरुस्ती सुनिश्चित करेल. प्रत्येक राज्यात "राज्य धरण सुरक्षा संघटना " स्थापन करण्याची तरतूद यात असून धरण सुरक्षा अधिकाऱ्यांद्वारे त्याचे काम चालेल. अधिकाऱ्यांमध्ये धरणांची रचना, हायड्रो-मेकॅनिकल अभियांत्रिकी , हायड्रोलॉजी , भू-तांत्रिक तपास , पुनर्वसन क्षेत्रातील अधिकाऱ्यांचा समावेश असेल.
आरएलव्ही-टीडी या स्वदेशी पहिल्या अंतराळ प्रक्षेपणानिमित्त पंतप्रधानांतर्फे इस्त्रो शास्त्रज्ञांचे अभिनंदन

भारताच्या आरएलव्ही-टीडी या पुन्हा वापरात आणण्याजोग्या स्वदेशी बनावटीच्या पहिल्या अंतराळ प्रक्षेपण यानाच्या यशस्वी प्रक्षेपणाबद्दल पंतप्रधान नरेंद्र मोदी यांनी इस्त्रो अर्थात भारतीय अंतराळ संशोधन संस्थेच्या शास्त्रज्ञांचे अभिनंदन केले आहे. भारताच्या स्वदेशी बनावटीच्या आरएलव्ही-टीडी या पहिल्या अंतराळ प्रक्षेपण यानाचे यशस्वी प्रक्षेपण म्हणजे आपल्या शास्त्रज्ञांच्या अथक परिश्रमांचे फळ आहे अशा शब्दात पंतप्रधानांनी या शास्त्रज्ञांचे अभिनंदन केले आहे. इस्त्रो आणि आपल्या शास्त्राज्ञांनी गेली अनेक वर्षे ज्या उत्साहाने आणि निष्ठेने काम केले आहे ती स्फूर्तीदायी असल्याचेही पंतप्रधानांनी म्हटले आहे.
रिचर्डसन ॲन्ड क्रूडास (1972) मर्या. संदर्भातील सरकारी कर्ज समभाग आणि व्याज सवलतीत रुपांतरित करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मे.रिचर्डसन ॲन्ड क्रूडास (1972) मर्या. या सार्वजनिक क्षेत्रातील उपक्रमाला औद्यागिक आणि आर्थिक पुनर्रचना मंडळातून बाहेर पडता यावे, यासाठी अवजड उद्योग विभागाच्या प्रस्तावाला मंजुरी दिली. यासाठी कंपनीला दिलेले 101.78 कोटी रुपयांचे सरकारी कर्ज आणि त्यावरील 424.81 कोटी रुपये व्याजासह समभागामध्ये रुपांतरित करायला मंत्रिमंडळाने मंजुरी दिली. तसेच कंपनीचे नागपूर आणि चेन्नई येथील कारखान्यांची धोरणात्मक निर्गुंतवणूक आणि मुंबईतील कारभार कंपनीच्या अन्य ठिकाणी स्थलांतरीत करायलाही मंत्रिमंडळाने तत्त्वत: मंजुरी दिली. कंपनीची मुंबईतील भाडेतत्त्वावरील जागा ‘ऑक्युपेशन क्लास 2’ मध्ये रुपांतरित केली जाईल, जेणेकरुन या जागेचा सरकारी मार्गदर्शक तत्त्वांनुसार जास्तीत जास्त उपयोग करता येईल.
दूरसंचार क्षेत्रातील तणाव-ग्रस्त मालमत्ता संदर्भात आंतर-मंत्रालयीन गटाच्या शिफारशींना मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दूरसंचार क्षेत्रात गुंतवणूक, एकत्रीकरण आणि व्यवसाय सुलभता वाढवण्यासाठी दोन महत्वपूर्ण उपाययोजनांना मंजुरी दिली. यामध्ये दूरसंचार सेवा पुरवठादारांच्या स्पेक्ट्रम लिलावाच्या थकीत भरणा रकमेची पुनर्रचना आणि स्पेक्ट्रम राखण्यासाठी कमाल मर्यादेत सुधारणा यांचा समावेश आहे. प्रभाव: थकीत रकमेच्या उत्तरदायित्वाला नवीन स्वरूप देण्याबरोबरच दूरसंचार सेवा पुरवठादारांसाठी रोख प्रवाह वाढेल आणि त्यांना थोडा दिलासा मिळेल. स्पेक्ट्रम ठेवण्याच्या कमाल मुदतीत सुधारणा केल्यामुळे दूरसंचार परवानाधारक एकत्र येतील आणि भविष्यात होणाऱ्या लिलावात भागीदारीला प्रोत्साहन मिळेल.
बॅडमिंटनमध्ये पुरुष दुहेरीत सुवर्णपदक जिंकल्याबद्दल सात्विक साईराज रंकीरेड्डी आणि चिराग शेट्टी यांचे पंतप्रधानांनी अभिनंदन केले

नवी दिल्‍ली, 8 ऑगस्‍ट 2022 बर्मिंघम येथे राष्ट्रकुल क्रीडा स्पर्धा 2022 मध्ये बॅडमिंटनमध्ये पुरुष दुहेरीत सुवर्णपदक जिंकल्याबद्दल सात्विक साईराज रंकीरेड्डी आणि चिराग शेट्टी यांचे पंतप्रधान नरेंद्र मोदी यांनी अभिनंदन केले आहे. पंतप्रधानांनी ट्विट केले; “भारताच्या बॅडमिंटन चमूने यश आणि उत्कृष्टतेची नव्याने व्याख्या केली आहे. @satwiksairaj आणि @Shettychirag04 नी सांघिक कृती आणि कौशल्यांचे उत्कृष्ट प्रदर्शन घडवले. देशाला सुवर्णपदक मिळवून दिल्याबद्दल त्यांचा अभिमान वाटतो. आगामी काळात ते भारताला आणखी मानसन्मान मिळवून देवोत . #Cheer4India”
राज्य स्थापना दिनानिमित्त छत्तीसगड राज्यातील जनतेला पंतप्रधानांच्या शुभेच्छा

छत्तीसगड राज्याच्या स्थापना दिनानिमित्त पंतप्रधान नरेंद्र मोदी यांनी राज्यातील जनतेला शुभेच्छा दिल्या आहेत. “नैसर्गिक सौंदर्याचे वरदान लाभलेल्या आणि सुजाण जनतेचे निवासस्थान असलेल्या छत्तीसगड राज्याची प्रगती लक्षणीय आहे. राज्य स्थापना दिनानिमित्त शुभेच्छा” असे पंतप्रधानांनी आपल्या शुभेच्छा संदेशात म्हटले आहे.
वासद इथली आय आय एस डब्लू सी ची 4.64 हेक्टर  जमीन राष्ट्रीय महामार्ग प्राधिकरणाला द्यायला मंत्रिमंडळाची मान्यता

गुजरातमधल्या आणंद जिल्ह्यातल्या वासद इथल्या भारतीय मृदा आणि जल संवर्धन संस्था आणि संशोधन केंद्राची 4.64 हेक्टर जमीन राष्ट्रीय महामार्ग प्राधिकरणाला द्यायच्या प्रस्तावाला मंत्रीमंडळाची मान्यता मिळाली आहे. राष्ट्रीय महामार्ग क्रमांक 8 वरच्या अहमदाबाद- वडोदरा महामार्गाच्या विस्तार आणि सहा पदरीकरणासाठी ही जमीन उपयोगात आणली जाणार असून 12.67 कोटी रुपयांची नुकसान भरपाई यासाठी देण्यात येणार आहे. राष्ट्रीय महामार्ग 8 हा वडोदरा आणि अहमदाबाद याना जोडणारा महत्वाचा महामार्ग आहे.या महामार्गाच्या सहापदरीकरणामुळे आणि विस्तारामुळे या भागातल्या पायाभूत सुविधा, वाहतूक, रोजगार निर्मितीच्या दृष्टिकोनातून संधी वाढणार असून त्याद्वारे विकासाला चालना मिळणार आहे.